Document ID: 32014R0410

KOMISSION TÄYTÄNTÖÖNPANOASETUS (EU) N:o 410/2014,
annettu 23 päivänä huhtikuuta 2014,
täytäntöönpanoasetuksen (EU) N:o 293/2012 muuttamisesta monivaiheisen tyyppihyväksynnän piiriin kuuluvien uusien kevyiden kuljetusajoneuvojen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon päästönormien asettamisesta uusille kevyille kuljetusajoneuvoille osana unionin kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 11 päivänä toukokuuta 2011 annetun Euroopan parlamentin ja neuvoston asetuksen (EY) N:o 510/2011 (1) ja erityisesti sen 8 artiklan 9 kohdan ensimmäisen alakohdan,
sekä katsoo seuraavaa:
(1)
Komission asetuksen (EY) N:o 692/2008 (2) liitteessä XII säädetään uudesta menetelmästä, jolla määritetään hiilidioksidipäästöt sekä polttoaineen kulutus, kun kyseessä ovat N1-luokan ajoneuvot, joihin sovelletaan monivaiheista tyyppihyväksyntää, jäljempänä ’monivaiheisen tyyppihyväksyntämenettelyn piiriin kuuluvat ajoneuvot’. Tätä uutta menetelmää sovelletaan 1 päivästä tammikuuta 2014, mutta sitä voidaan soveltaa vapaaehtoiselta pohjalta 1 päivästä tammikuuta 2013.
(2)
Asetuksen (EU) N:o 510/2011 liitteessä II olevan B osan 7 kohdassa säädetään, että monivaiheisen tyyppihyväksyntämenettelyn piiriin kuuluvien ajoneuvojen tapauksessa valmistuneiden ajoneuvojen hiilidioksidipäästöt kohdennetaan perusajoneuvon valmistajalle. Tämä edellyttää sitä, että valmistuneet ajoneuvot voidaan havaita seurantaprosessissa ja että perusajoneuvon valmistaja voidaan tunnistaa. Se edellyttää myös sitä, että tietyt perusajoneuvoa koskevat tiedot voidaan määrittää asetuksen (EY) N:o 692/2008 liitteessä XII esitettyjen uusien menetelmien mukaisesti.
(3)
Perusajoneuvojen valmistajilla on asetuksen (EU) N:o 510/2011 8 artiklan 5 kohdan nojalla oikeus tarkastaa monivaiheisen tyyppihyväksyntämenettelyn piiriin kuuluvia ajoneuvoja koskevat tiedot, joiden perusteella niiden hiilidioksidipäästötavoitteet lasketaan. Tämän vuoksi on syytä säätää yksityiskohtaisesti tietojen vaihdosta valmistajien ja komission välillä.
(4)
Jäsenvaltioiden kansallisten rekisteröintijärjestelmien erityspiirteiden ja rakenteen vuoksi jäsenvaltiot eivät mahdollisesti pysty toimittamaan kaikkia tietoja, jotka ovat olennaisia monivaiheisen tyyppihyväksyntämenettelyn piiriin kuuluvien ajoneuvojen seurantaa ajatellen ja jotka mainitaan asetuksen (EU) N:o 510/2011 liitteessä II esitetyissä yksityiskohtaisissa tiedoissa. Tämän vuoksi komissiolla olisi oltava mahdollisuus ottaa alustavien päästötavoitteiden määrittämisessä huomioon tiedot, jotka valmistajat ovat toimittaneet osana asetuksen (EU) N:o 510/2011 8 artiklan 5 kohdan mukaista tarkastusprosessia.
(5)
Valmistajien olisi sen vuoksi toimitettava komissiolle ja Euroopan ympäristökeskukselle ajoneuvojen valmistenumerot, jotka ne ovat osoittaneet kevyille kuljetusajoneuvoille, jotka on myyty edeltävänä kalenterivuonna tai joita varten on myönnetty takuu kyseisenä vuonna. Valmistajilla olisi myös oltava mahdollisuus toimittaa komissiolle yksityiskohtaiset tiedot kyseisistä ajoneuvoista. Jotta kyseiset tiedot voidaan ottaa huomioon alustavien tavoitteiden laskennassa, valmistajien olisi toimitettava tietonsa komissiolle ja Euroopan ympäristökeskukselle samaan aikaan jäsenvaltioiden vuosittaisten tietojensiirtojen kanssa.
(6)
Komission olisi sovitettava yhteen jäsenvaltioiden toimittamat tiedot valmistajien toimittamien tietojen kanssa ajoneuvojen valmistenumeroiden perusteella ja laadittava siten alustavat tiedot alustavien tavoitteiden laskentaa varten. Valmistajille toimitettavien alustavien tietojen olisi sisällettävä valmistenumerot niiden tietueiden osalta, joissa mainitut kaksi tietokokonaisuutta voidaan sovittaa yhteen. Lisäksi alustavien tietojen olisi tarvittaessa sisällettävä myös ne tietueet, joissa jäsenvaltioiden ilmoittamia valmistenumeroita ei ole sovitettu yhteen valmistajien toimittamien valmistenumeroiden kanssa. Tässä tapauksessa tietueet olisi toimitettava valmistajalle ilman valmistenumeroita. Alustavat tiedot, valmistenumeroita lukuun ottamatta, olisi saatettava julkiseksi asetuksen (EU) N:o 510/2011 8 artiklan 4 kohdan mukaisesti.
(7)
Jotta voidaan varmistaa täysi vastaavuus komission täytäntöönpanoasetuksessa (EU) N:o 293/2012 (3) esitettyjen vaatimusten sekä komission asetuksessa (EU) N:o 1014/2010 (4) esitettyjen henkilöautoihin sovellettavien vaatimusten kanssa, on tarpeen mukauttaa virheitä koskevia valmistajien toimittamia ilmoituksia koskevia vaatimuksia kyseisen asetuksen säännösten mukaisesti.
(8)
Sen vuoksi täytäntöönpanoasetusta (EU) N:o 293/2012 olisi muutettava.
(9)
Tässä asetuksessa säädetyt toimenpiteet ovat ilmastonmuutoskomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan täytäntöönpanoasetus (EU) N:o 293/2012 seuraavasti:
1)
Korvataan 2 artiklan 3 kohta seuraavasti:
”3.
’yksityiskohtaisilla seurantatiedoilla’ asetuksen (EY) N:o 510/2011 liitteessä II olevan C osan jaksossa 2 määriteltyjä yksityiskohtaisia tietoja, jotka on jaoteltu valmistajakohtaisesti ja kunkin tyypin, variantin ja version mukaan määritellyn ajoneuvosarjan mukaan sekä tarvittaessa valmistenumeron mukaan määritellyn yksittäisen ajoneuvon mukaan.”
2)
Korvataan 8 artikla seuraavasti:
”8 artikla
EY-tyyppihyväksynnän piiriin kuulumattomat ajoneuvot
Kun kevyisiin kuljetusajoneuvoihin sovelletaan direktiivin 2007/46/EY 23 artiklan mukaista pienten sarjojen kansallista tyyppihyväksyntää tai mainitun direktiivin 24 artiklan mukaista yksittäishyväksyntää, jäsenvaltioiden on ilmoitettava komissiolle tällaisten niiden alueella rekisteröityjen ajoneuvojen lukumäärät.
Laatiessaan yksityiskohtaisia seurantatietoja toimivaltaisen viranomaisen on esitettävä valmistajan nimi sarakkeessa ’Valmistajan nimi jäsenvaltion rekisterissä’ asetuksen (EU) N:o 510/2011 liitteessä II olevassa C osassa esitetyssä muodossa sekä sarakkeessa ’Valmistajannimi - EU:n vakionimike’ yksi seuraavista:
a)
’AA-IVA’ yksittäishyväksytyistä ajoneuvotyypeistä;
b)
’AA-NSS’ kansallisesti pieninä sarjoina hyväksytyistä ajoneuvotyypeistä.”
3)
Muutetaan 10 artikla seuraavasti:
a)
Lisätään 1 kohtaan alakohta seuraavasti:
”Kun tietoja siirretään tämän artiklan 3 kohdan mukaisesti, valmistajan ilmoittamalle yhteyshenkilölle on myös annettava oikeus ladata yksityiskohtaiset tiedot Euroopan ympäristökeskuksen BDR-järjestelmään (Business Data Repository).”
b)
Lisätään 3 ja 4 kohta seuraavasti:
”3. Alustavien tietojen tarkastamista varten valmistajien on toimitettava komissiolle viimeistään 28 päivänä helmikuuta kunakin vuonna ajoneuvojen valmistenumerot kaikista (valmiista, valmistuneista tai keskeneräisistä) kevyistä kuljetusajoneuvoista, jotka ne ovat myyneet edeltävänä vuonna unionissa tai joita varten ne ovat myöntäneet takuun kyseisenä vuonna. Valmistajat voivat samaan aikaan toimittaa komissiolle kyseisistä ajoneuvoista asetuksen (EU) N:o 510/2011 liitteessä II esitetyt yksityiskohtaiset tiedot.
Tiedot siirretään sähköisin keinoin Euroopan ympäristökeskuksen ylläpitämään BDR-järjestelmään (Business Data Repository).
4. Mikäli valmistajat eivät toimita 3 kohdassa tarkoitettuja ajoneuvojen tarkistusnumeroita ja yksityiskohtaisia tietoja, alustava päästötavoite on laskettava jäsenvaltioiden toimittamien yksityiskohtaisten tietojen perusteella.”
4)
Lisätään 10 a ja 10 b artikla seuraavasti:
”10 a artikla
Valmistajien toimittamat virheitä koskevat ilmoitukset
1. Valmistajien, jotka ilmoittavat virheistä asetuksen (EU) N:o 510/2011 8 artiklan 5 kohdan mukaisesti, on käytettävä ilmoitustensa pohjana komission 8 artiklan 4 kohdan nojalla ilmoittamia alustavia tietoja.
Virheitä koskevien ilmoitusten on sisällettävä kaikki tiedot ajoneuvorekisteröinneistä, joista ilmoituksen antava valmistaja on vastuussa. Valmistuneiden ajoneuvojen osalta vastuussa oleva valmistaja on perusajoneuvon EU-tyyppihyväksynnästä vastaava valmistaja.
Virhe on ilmoitettava kutakin versiota koskevissa tiedoissa erillisenä merkintänä ’Valmistajan huomiot’; tällöin on annettava jokin seuraavista koodeista:
a)
koodi A, jos valmistaja on muuttanut tietoja;
b)
koodi B, jos ajoneuvoa ei voida tunnistaa;
c)
koodi C, jos ajoneuvo ei kuulu asetuksen (EY) N:o 510/2011 soveltamisalaan tai sen tuotanto on lopetettu;
d)
koodi D, jos valmistaja, jolle erityistietue on kohdennettu, on valmistuneen ajoneuvon valmistaja muttei keskeneräisen perusajoneuvon valmistaja.
Edellä b alakohdan soveltamista varten katsotaan, että ajoneuvoa ei voida tunnistaa silloin, kun valmistaja ei voi tunnistaa ajoneuvoa jäsenvaltion toimittaman ajoneuvon valmistenumeron perusteella tai jos tietue ei sisällä kyseistä numeroa eikä ajoneuvoa voida muutoin tunnistaa.
Edellä d kohdan soveltamista varten lopullisen ajoneuvon valmistajan on myös ilmoitettava perusajoneuvon valmistajan nimi erillisessä kohdassa ’Valmistajan huomiot’.
2. Jos valmistaja ei ole ilmoittanut virheitä komissiolle 1 kohdan mukaisesti tai jos ilmoitus jätetään asetuksen (EY) N:o 510/2011 8 artiklan 5 kohdassa tarkoitetun kolmen kuukauden määräajan jälkeen, kyseisen asetuksen 8 artiklan 4 kohdan mukaisesti ilmoitetut alustavat arvot katsotaan lopullisiksi.
3. Jos 1 kohdassa tarkoitettu virheitä koskeva ilmoitus sisältää ajoneuvon valmistenumerot, se on toimitettava 10 artiklan 3 kohdassa tarkoitettuun Data Repository -järjestelmään; muissa tapauksissa se on toimitettava sähköisellä tietovälineellä, jota ei voida poistaa ja jossa on merkintä ’Notification of error - CO2 from cars’ postitse seuraavaan osoitteeseen:
European Commission
Secretariat General
1049 Brussels
BELGIUM
Lisäksi ilmoituksesta on lähetettävä sähköinen kopio tiedoksi seuraaviin sähköpostiosoitteisiin:
EC-CO2-LDV-IMPLEMENTATION@ec.europa.eu
sekä
CO2-monitoring@eea.europa.eu.
10 b artikla
Alustavien tietojen laatiminen
1. Kun valmistajat toimittavat komissiolle tietoja 10 artiklan 3 kohdan mukaisesti, valmistajalle ilmoitettavissa alustavissa tiedoissa on oltava seuraavat tietueet:
a)
ajoneuvojen valmistenumerot sisältävät tietueet niissä tapauksissa, joissa valmistajan 10 artiklan 3 kohdan mukaisesti toimittamat ajoneuvojen valmistenumerot sovitetaan yhteen jäsenvaltioiden toimittamien tietojen mukaisesti, siten kuin ne määritetään asetuksen (EU) N:o 510/2011 liitteessä II olevan C osan 2 jaksossa.
b)
tietueet, jotka voidaan kohdentaa valmistajalle, pois luettuna ajoneuvojen valmistenumerot, niissä tapauksissa, joissa jäsenvaltioiden toimittamia ajoneuvojen valmistenumeroita ei soviteta yhteen valmistajien toimittamien ajoneuvojen valmistenumeroiden kanssa.
Alustavat tiedot, mukaan lukien a ja b kohdissa tarkoitetut tietueet, toimitetaan valmistajille asetuksen (EU) N:o 510/2011 8 artiklan 4 kohdan mukaisesti.
Edellä 8 artiklan 4 kohdassa tarkoitettu keskusrekisteri ei saa sisältää mitään tietoja ajoneuvojen valmistenumeroista.
2. Ajoneuvojen valmistenumeroiden käsittelyyn ei saa sisältyä mitään sellaisten henkilötietojen käsittelyä, jotka voitaisiin yhdistää sellaisiin numeroihin tai muihin tietoihin, joiden avulla ajoneuvojen valmistenumerot voitaisiin yhdistää henkilötietoihin.”
5)
Korvataan liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä huhtikuuta 2014.

Labels: 7
12
8
20